Diari Oficial de la Generalitat Valenciana


Sumari del DOGV 7182, del 30-12-2013 (2013/12553)

ORDE 27/2013, de 23 de desembre, de la Conselleria d'Infraestructures, Territori i Medi Ambient, per la qual es modifiquen les tarifes dels servicis de transport públic de viatgers en vehicles automòbils de menys de nou places, de l'Àrea de Prestació Conjunta del Camp de Morvedre.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2013/12/23/27/dof/vci/html**

### Dades del document

Número de DOGV
:   7182

Data del DOGV
:   30-12-2013

Secció del DOGV
:   I. DISPOSICIONS GENERALS

Número del document
:   2013/12662


Data del document
:   23-12-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Anàlisi jurídica

 Descriptors 

:   * El Camp de Morvedre
    * preu del transport
    * transport públic
    * transport de viatgers
    * legislació
    * llista de preus

ORDE 27/2013, de 23 de desembre, de la Conselleria d'Infraestructures, Territori i Medi Ambient, per la qual es modifiquen les tarifes dels servicis de transport públic de viatgers en vehicles automòbils de menys de nou places, de l'Àrea de Prestació Conjunta del Camp de Morvedre. [2013/12759]  
PREÀMBUL  
  
La competència exclusiva en matèria de transport terrestre l'itinerari de la qual discórrega íntegrament per la Comunitat Valenciana correspon a la Generalitat.  
La Llei 6/2011, d'1 d'abril, de la Generalitat, de Mobilitat de la Comunitat Valenciana, establix en l'article 55.1 que les tarifes han de garantir la cobertura del cost real del servici en condicions normals de productivitat i organització, i permetre una adequada amortització i un raonable benefici industrial, i podran ser revisades periòdicament, o de manera excepcional, quan es produïsca una variació en els costos que altere significativament l'equilibri econòmic. La seua aprovació i revisió correspon a l'òrgan competent, amb audiència prèvia de les associacions representatives del sector, i de les associacions de consumidors i usuaris.  
Els servicis de transport públic discrecional de viatgers per carretera, prestats amb vehicles de menys de nou places i proveïts d'autorització de l'Àrea de Prestació Conjunta del Camp de Morvedre, es troben sotmesos al règim d'autorització administrativa, amb subjecció al règim disposat per l'Orde de 24 de juny de 2008, de la Conselleria d'Infraestructures i Transport. Esta orde va establir el règim tarifari i les seues condicions d'aplicació per als servicis de transport públic de viatgers en automòbils de turisme de l'Àrea de Prestació Conjunta del Camp de Morvedre. Les tarifes corresponents s'han anat fixant i actualitzant successivament per mitjà de les oportunes ordes de la Conselleria.  
  
La variació dels costos d'explotació experimentat des de l'última revisió tarifària, l'estructura i quanties de la qual han sigut degudament analitzades, aconsella la seua actualització i la consegüent revisió de les tarifes d'aplicació als servicis de taxi vigents en l'Àrea de Prestació Conjunta de Camp de Morvedre.  
En el procediment d'elaboració d'esta orde s'ha sotmés la proposta al tràmit d'audiència, analitzant també les propostes que, individualment, han presentat les associacions representatives del sector i les associacions de consumidors i usuaris.  
Per tot això, amb un informe previ de la Comissió de Preus de la Generalitat Valenciana, vist l'article 12 de l'Orde de 24 de juny de 2008, de la Conselleria d'Obres Públiques, Urbanisme i Transports, per la qual es crea l'Àrea de Prestació Conjunta del Camp de Morvedre per als servicis de transport públic de viatgers en automòbils de turisme i de conformitat amb l'article 28.e de la Llei 5/1983, de 30 de desembre, del Consell, modificada per la Llei 12/2007, de 20 de març, i l'article 5 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient,  
  
  
ORDENE  
  
Article 1. Tarifes de l'Àrea de Prestació Conjunta del Camp de Mor-vedre  
Els servicis de transport públic de viatgers en automòbils de turisme de l'Àrea de Prestació Conjunta de Camp de Morvedre, que es realitzen o transcórreguen en l'àmbit territorial de l'àrea, es regiran per les tarifes següents, impost sobre el valor afegit inclòs:  
Tarifa 1  
Baixada de bandera: 1,85 euros.  
Preu per km recorregut: 1,00 euros.  
Preu per hora d'espera: 17,10 euros.  
Mínim de percepció: 4,75 euros.  
Tarifa 2   
Baixada de bandera: 2,50 euros.  
Preu per km recorregut: 1,20 euros.  
Preu per hora d'espera: 18,65 euros.  
Mínim de percepció: 6,00 euros.  
  
Article 2. Definició d'horaris  
1. Es considera horari diürn el comprés entre les 07.00 hores i les 21:00 hores del mateix dia.  
2. Es considera horari nocturn el comprés entre les 21.00 hores d'un dia i les 07.00 hores de l'endemà.  
3. Les tarifes assenyalades en l'article primer seran aplicables de la manera següent:  
  
Zona A:  
En dia laborable i horari diürn s'aplica la tarifa 1.  
En dia laborable i horari nocturn s'aplica la tarifa 2.  
En dissabtes i festius, tant en horari diürn com a nocturn, s'aplica la tarifa 2.  
  
Zona B:  
S'aplicarà la tarifa per a servicis interurbans en la Comunitat Valenciana.  
  
Article 3. Obligatorietat del canvi  
Els conductors dels vehicles facilitaran als clients canvi de fins a 20 euros. Si el canvi a tornar fora superior a 20 euros, el conductor tindrà dret a continuar amb el taxímetre en marxa fins que se li proporcione l'import del servici o bitllet de 20 euros.  
  
Article 4. Visibilitat del quadro de tarifes  
En tots els vehicles de l'Àrea de Prestació Conjunta del Camp de Morvedre s'haurà de portar, de forma visible per a l'usuari, un exemplar de les tarifes en vigor i les seues condicions d'aplicació.  
  
Article 5. Condicions d'aplicació de les tarifes   
1. Les tarifes assenyalades en esta orde s'aplicaran segons les condicions establides en l'Orde de 5 de març de 2009, de la Conselleria d'Infraestructures i Transport. El taxímetre haurà d'aplicar, automàticament i sense intervenció del taxista, aquelles tarifes que vinguen determinades en funció de l'hora i calendari en què es preste el servici.  
  
2. Les tarifes per a recorreguts exteriors al territori de l'Àrea de Prestació Conjunta del Camp de Morvedre (servicis interurbans) seran les que siguen aplicables en cada moment, havent de ser introduïdes en el taxímetre com a tarifa 3.  
  
Article 6. Mínim de percepció  
La quantitat establida com a mínim de percepció apareixerà en el taxímetre en el moment de la baixada de bandera, romanent fins que, si és el cas, s'haja efectuat un recorregut o transcorregut el temps suficient perquè el mencionat mínim de percepció siga superat.  
  
Article 7. Valor monetari del salt de taxímetre  
El valor monetari de cada salt de taxímetre serà de cinc cèntims d'euro (0,05 euros).  
  
Article 8. Taxímetre  
El taxímetre ha de tindre instal·lades totes les possibilitats de tarifes aprovades en esta orde.  
  
Article 9. Imports màxims d'arribada en servicis sol·licitats a través d'emissores  
1. Quan se sol·licite un servici via telefònica a qualsevol de les associacions d'emissores de l'Àrea de Prestació Conjunta del Camp de Morvedre, el taxista que preste el servici haurà d'arribar al punt d'arreplegada del passatger sense que el taxímetre excedisca de les quantitats màximes que es determinen a continuació:  
Zona A: màxim: 4,30 euros.  
Zona B: màxim: 5,20 euros.  
Dins de la Zona B s'establix com a excepció uns màxims xifrats en les quanties següents per als servicis sol·licitats des de distàncies de l'àrea superiors o iguals als següents punts de referència:  
  
Les Valls: 6,20 euros.  
La Baronia Baixa: 6,20 euros.  
La Baronia Alta: 9,50 euros.  
El Puig: 6,20 euros.  
Puçol: 6,20 euros.  
Estos màxims s'aplicaran amb independència de l'hora i dia de la setmana en què se sol·liciten els servicis.  
2. Només als efectes de poder complir el que establix este article, el taxímetre haurà de permetre suspendre momentàniament el còmput tarifari del recorregut o el temps transcorregut per mitjà del seu posicionament en situació de pausa.  
  
  
DISPOSICIONS ADDICIONALS  
  
Primera  
Les zones A i B a què es referix esta orde són les que com a tals estan delimitades i definides en l'annex I de l'Orde de 5 de març de 2009, de la Conselleria d'Infraestructures i Transport, per la qual s'establix el règim tarifari i les seues condicions, del transport de viatgers en automòbils de turisme de l'Àrea de Prestació Conjunta del Camp de Morvedre.  
  
Segona  
A l'efecte de l'aplicació de les tarifes, tindran la consideració de festius en l'Àrea de Prestació Conjunta de Camp del Morvedre els dies 30 de juliol, segon dilluns de Pasqua, Sant Vicent, els dies 24 i 31 de desembre, així com els que hagen sigut declarats com a tals per a la ciutat de Sagunt durant la vigència d'esta orde.  
  
  
DISPOSICIÓ TRANSITÒRIA  
  
Única  
Estes tarifes únicament podran percebre's una vegada estiguen introduïdes en el taxímetre.  
  
  
DISPOSICIÓ DEROGATÒRIA  
  
Única  
Queda derogada l'Orde 26/2012, de 21 de desembre, de la Conselleria d'Infraestructures, Territori i Medi Ambient, per la qual es modifiquen les tarifes dels servicis de transport púbic de viatgers en vehicles automòbils de menys de nou places, de l'Àrea de Prestació Conjunta de Camp de Morvedre, així com totes les disposicions que del mateix rang o d'un rang inferior s'oposen al que establix esta orde.  
  
  
DISPOSICIONS FINALS  
  
Primera  
Es faculta la Direcció General de Transports i Logística per a l'aplicació i interpretació d'esta orde.  
  
Segona  
Esta orde entrarà en vigor l'endemà de la seua publicació en el Diari Oficial de la Comunitat Valenciana.  
  
València, 23 de desembre de 2013  
  
La consellera d'Infraestructures, Territori i Medi Ambient,  
ISABEL BONIG TRIGUEROS


Còpia Permalink ELI